Στην συνέχεια ο Δήμαρχος κ. Χανός Γεώργιος πήρε το λόγο και αναφέρθηκε στο έγγραφό του προς τα Υπουργεία και σε άλλους φορείς για την μείωση των εσόδων του Δήμου που καθιστούν αδύνατη την λειτουργία του Δήμου και τις δηλώσεις του για παραίτηση, στην οποία όμως δεν προχώρησε διότι ωσότου ολοκληρωθούν οι διαδικασίες αντικατάστασης ο Δήμος θα έμενε ακέφαλος σε μια δυσμενή οικονομικά περίοδο. Αναφέρθηκε στην συνέχεια στις προσδοκίες που γέννησε ο Καλλικράτης για τους Ο.Τ.Α. και τις προσπάθειές του να αναδείξει την αδικία που υφίσταται ο Δήμος Σαμοθράκης στις κατανομές των κρατικών επιχορηγήσεων σε σχέση με άλλα ομοειδή νησιά και στις πολιτικές που κατέταξαν τα προηγούμενα χρόνια την Σαμοθράκη ως μικρό νησιωτικό Δήμο παρά το γεγονός ότι διαθέτει συγκριτικά πλεονεκτήματα και προοπτικές. Στην συνέχεια το λόγο πήρε ο Δημοτικός Σύμβουλος κ. Ατζανός Παναγιώτης εκπρόσωπος της παράταξης ΝΙΚΗ ΤΗΣ ΣΑΜΟΘΡΑΚΗΣ και ανέφερε ότι η περιγραφή της κατάστασης από τον Δήμαρχο τον βρίσκει σύμφωνο αλλά δεν έχει ευθύνες μόνο η πολιτεία. Αναφέρθηκε στις διαπιστώσεις των ορκωτών για ελλείμματα της Δημοτικής Επιχείρησης που δεν διερευνήθηκαν, την υπόθεση αντιδικίας μεταξύ του Δήμου και του αναδόχου κ. Κούρτη, τις αδυναμίες του εισπρακτικού μηχανισμού του Δήμου, αν όλα αυτά είχαν διευθετηθεί σήμερα δεν θα είχαμε να αντιμετωπίσουμε προβλήματα στην λειτουργία του Δήμου, και απευθυνόμενος στο Δήμαρχο είπε ότι μιας και μας ενημερώσατε σήμερα θα πρέπει όλοι μαζί να επιμεριστούμε το βάρος, κατανοώ βέβαια ότι οι δηλώσεις σας περί παραίτησης αποσκοπούν στο να προκαλέσουν το ενδιαφέρον των Υπουργείων, αλλά σας παρακαλώ να μην ξανακάνετε τέτοιες δηλώσεις διότι κάνουν κακό στο νησί μας. Στην συνέχεια το λόγο πήρε ο Δημοτικός Σύμβουλος της πλειοψηφίας κ. Παπάς Παναγιώτης και είπε ότι θα πρέπει κάποτε να ανοίξει το θέμα αυτό. Η Σαμοθράκη δεν είναι ότι μικρή σε ιστορία, ούτε σε έκταση αλλά έχουμε να κάνουμε με μικρά μυαλά στην Περιφέρειά μας και στα πολιτικά κόμματα. Η Δημοτική Σύμβουλος κα. Μόραλη - Αντωνάκη Χρυσάνθη εκπρόσωπος της παράταξης ΑΝΑΓΕΝΝΗΣΗ ΤΗΣ ΣΑΜΟΘΡΑΚΗΣ και είπε ότι το θέμα είναι γνωστό, όπως γνωρίζω ο Καλλικράτης δεν πρόκειται να αλλάξει, η πρόθεση είναι να γίνουν οι δήμαρχοι μικροί πρωθυπουργοί, αλλά από την άλλη έγιναν και λάθη. Σας θυμίζω ότι οι ορκωτοί στην έκθεσή τους ανέφεραν ότι ο Δήμος δεν ξέρει ούτε πόσα χρωστάει ούτε πόσα του χρωστούν, επίσης σε πρόσφατο συμβούλιο δεν ψηφίσαμε για ξεχασμένα χρήματα του Δήμου στην Δ.Ο.Υ. ύψους 60 χιλιάδων που δεν αναζητήθηκαν ; Ο Δήμαρχος κ. Χανός Γεώργιος στην συνέχεια ανέφερε ότι τα ανταποδοτικά έσοδα δεν επαρκούν για την κάλυψη των αντίστοιχων εξόδων όπως μεταφορά απορριμμάτων εκτός νησιού. Τα υπουργεία λένε ότι θα γίνεται οικονομικά αυτοδύναμοι κάποτε, αλλά θέλω να σας πω ότι με τα σημερινά δεδομένα δεν μπορούν να καλυφθούν τα βασικά έξοδα λειτουργίας της τρέχουσας χρονιάς, δεν μιλάω για οφειλές παρελθόντων ετών, έχω κάνει πρόταση στην ΚΕΔΕ να συστήσει επιτροπή, η οποία θα μεταβεί στο Δήμο μας για να διαπιστώσει από κοντά την υφιστάμενη κατάσταση αλλά δεν έχω πάρει καμιά απάντηση. Αφού ολοκληρώθηκε η συζήτηση, το δημοτικό συμβούλιο δεν έλαβε απόφαση για το θέμα αυτό . Αφού αναγνώστηκε το πρακτικό αυτό υπογράφεται ως ακολούθως.